Ahmed Zakajev

Ahmed Zakajev (s. 26. huhtikuuta 1956) on tunnustamattoman Itškerian tšetšeenitasavallan maanpaossa elävä ulkoministeri. Hänet nimitti virkaan Aslan Mashadov vuonna 1997 ja uudelleen Abdul-Halim Saidulajev vuonna 2006.

Zakajev on entinen Groznyin teatterin näyttelijä. Hän toimi kulttuuriministerinä Džohar Dudajevin hallituksessa, mutta jätti paikan ensimmäisen Tšetšenian sodan sytyttyä. Sodassa hän toimi merkittävässä vastarintajoukkojen johtajana. Zakajevin joukot pitivät päämajaansa Ẋalxa-Martanin kaupungissa, ja niiden toiminta-alue oli pääasiassa Tšetšenian lounaisosassa. Elokuussa 1996 Zakajevin johtamat joukot olivat mukana valtaamassa Groznyia takaisin tšetšeenien haltuun. Sotameriittiensä ansiosta Zakajev kohosi nopeasti merkittävään asemaan Tšetšenian politiikassa. Hän muun muassa edusti Tšetšeniaa rauhanneuvotteluissa, jotka lopulta johtivat rauhansopimukseen Moskovan ja Groznyin välille. Pian hänestä tuli varapääministeri ja Mashadovin erikoisneuvonantaja. Samaan aikaan hän kuitenkin jatkoi toimintaansa armeijaryhmän komentajana. Toisessa Tšetšenian sodassa Zakajev toimi jälleen neuvottelijana Venäjän hyökkäyksen jälkeen. Hän myös jatkoi taisteluaan tšetšeenien puolella. Hän haavoittui vuonna 2000 ja pakeni maasta.

Zakajev osallistui lokakuussa 2002 Kööpenhaminan Tšetšenia-konferenssiin, johon ottivat osaa myös monet venäläiset ihmisoikeusaktivistit. Samaan aikaan Venäjä syytti häntä Moskovan teatterikaappauksen järjestämisestä, mutta hän kiisti osallisuutensa tapahtumaan. 30. lokakuuta hänet pidätettiin 34 päiväksi, mutta asia ei koskaan edennyt oikeuteen asti, koska tanskalainen tuomioistuin katsoi näytön riittämättömäksi. Tämä siitä huolimatta, että Venäjä esitti kirjallista todistusaineistoa rikosten silminnäkijöiltä. Tanska myös kieltäytyi luovuttamasta Zakajevia Venäjälle vedoten siihen, että Zakajevia saattaisi kohdata kuolemantuomio, vaikka Venäjä on pidättäytynyt kuolemantuomion käytöstä (mikä on vaatimuksena jäsenyydelle Euroopan neuvostossa).

7. joulukuuta 2002 Zakajev palasi Lontooseen ja haki turvapaikkaa. Brittiviranomaiset pidättivät hänet, mutta hän pääsi vapaaksi, kun näyttelijä Vanessa Redgrave maksoi 50 000 punnan takuut. 13. marraskuuta 2003 brittiläinen tuomioistuin vastasi kieltävästi Venäjän pyyntöön Zakajevin luovuttamisesta, koska taustalla olivat sen mukaan poliittiset motiivit ja hän joutuisi mahdollisesti kidutettavaksi. Zakajev sai myönteisen turvapaikkapäätöksen 29. marraskuuta .

Lokakuun lopussa 2007 kapinallisten presidentti Doku Umarov julistautui "Kaukasian emiiriksi." Julistus aiheutti jakautumista kapinallisten riveissä, ja Zakajev puhui julkisesti Umarovia vastaan. Kavkaz Center -uutissivustolla julkaistiin 23. marraskuuta 2007 tiedonanto, joka syytti Zakajevia tottelemattomuudesta emiiriä vastaan ja mujahideenien rivien rakoilusta. Sen mukaan Umarov on antanut Kaukasian emiraatin Muhabarat-turvallisuuspalvelulle käskyn tutkia tapausta, joka alistetaan korkeimman šaria-tuomioistuimen käsiteltäväksi.

Vuodenvaihteessa 2009 Kavkaz Centerillä julkaistiin artikkeli, jossa syytettiin Zakajevia yhteistyöstä Venäjän FSB:n ja Ahmat Kadyrovin kanssa ja aikeesta murhata Doku Umarov. Islam Din -sivustolla julkaistiin 24. elokuuta 2009 Kaukasian emiraatin korkeimman šariaoikeuden lausunto, jossa Zakajevin kerrottiin luopuneen islamista ja julistettiin hänelle kuolemantuomio.

Zakajev pidätettiin Puolassa syyskuussa 2010. Hän matkusti maahan kaksipäiväiseen tšetšeenipakolaisten konferenssiin. Puola oli varoittanut aiemmin Zakajevia tulevasta maahan, sillä hänestä on kansainvälinen pidätysmääräys. Venäjä on vaatinut Puolaa luovuttamaan hänet. Puolan pääministeri Donald Tusk ei usko, että Zakajevia tullaan kuitenkaan luovuttamaan Venäjälle, vaikka hän joutuukin luovutusoikeudenkäyntiin.

Lähteet

Aiheesta muualla
 Tapaus Ahmed Zakajev, farssi vai murhenäytelmä? Hannu Yli-Karjanmaa 21.11.2002
 BBC: Chechen envoy granted UK asylum
 Guardian: Judge rejects bid to extradite Chechen rebel leader

Tšetšenialaiset sotaherrat
Tšetšenialaiset poliitikot
Vuonna 1956 syntyneet
Elävät henkilöt